Author: administrator
Last saved by: viktoria.radvanska
Company: Abyss

Predkladacia správa

Problematika nelegálneho obchodovania s rádioaktívnymi a jadrovými materiálmi je dlhodobo dôležitou témou, ktorá je prítomná na všetkých relevantných bezpečnostných fórach. Iniciatíva americkej vlády  vychádzajúca zo záverov Samitu o jadrovej bezpečnosti (12. – 13. apríl 2010, Washington),  je dôležitým prvkom v sústave medzinárodnej spolupráce pre oblasť zabránenia ilegálneho transferu rádioaktívnych a jadrových materiálov. 
 
Vlády majú v úmysle spolupracovať pri zvyšovaní schopností Slovenskej republiky predchádzať, zisťovať a účinne reagovať na pokusy o nelegálne nakladanie s jadrovými materiálmi, rádioaktívnymi materiálmi a súvisiacimi technológiami prostredníctvom realizácie spoločne identifikovaných prioritných úloh.  
 
Slovensko víta a podporuje aktivity USA, ktoré sa aj takouto formou snažia o zlepšovanie pripravenosti expertov pracujúcich v oblasti bezpečnosti nukleárnych materiálov, čo bolo potvrdené na spoločných stretnutiach 5. mája 2011 a  26. – 27. septembra 2011 v Bratislave. 
 
Slovenská republika je prvou krajinou EÚ, ktorá vstupuje do projektu iniciatívy USA pre oblasť boja proti pašovaniu jadrových materiálov. Ide o ocenenie našich spôsobilostí a možností spolupráce s našimi bezprostrednými susedmi, ako aj ďalšími partnermi. Vzniká tu významný priestor na vzájomnú spoluprácu. Slovensko patrí ku krajinám, ktoré majú s touto problematikou skúsenosti a môže byť nápomocné pri budovaní spôsobilostí iných krajín. Slovensko je signatárom Dodatkového protokolu IAEA a všetky jeho jadrové zariadenia podliehajú zárukám v plnom rozsahu a inšpekciám IAEA a Euratom.
 
Predkladaný návrh Spoločného akčného plánu vlády Slovenskej republiky a vlády Spojených štátov amerických na boj proti nelegálnemu nakladaniu s jadrovými a rádioaktívnymi materiálmi a súvisiacimi technológiami predstavuje politickú dohodu medzi vládami a nezakladá žiadne práva alebo povinnosti v súlade s medzinárodným právom.
 
           Materiál bol predmetom pripomienkového konania a na rokovanie vlády Slovenskej republiky sa predkladá bez rozporov.
 
           Predložený materiál nemá finančný, ekonomický, environmentálny, sociálny vplyv ani vplyv na podnikateľské prostredie a informatizáciu spoločnosti. Náklady spojené s realizáciou opatrení vyplývajúcich zo Spoločného akčného plánu budú zabezpečené v rámci schválených limitov výdavkov dotknutých rozpočtových kapitol na príslušný rozpočtový rok, bez zvýšených finančných požiadaviek na štátny rozpočet a verejné financie.